FI Euroopan unionin virallinen lehti L 33/14

KOMISSION DELEGOITU ASETUS (EU) 2017/208,

annettu 31 päivänä lokakuuta 2016,

Euroopan parlamentin ja neuvoston asetuksen (EU) N:o 575/2013 täydentämisestä epäsuotuisan markkinaskenaarion vaikutuksista laitoksen johdannaistransaktioille aiheutuvia vakuustarpeita vastaavia likviditeetin lisäulosvirtauksia koskevilla teknisillä sääntelystandardeilla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta 26 päivänä kesäkuuta 2013 annetun Euroopan parlamentin ja neuvoston asetuksen (EU) N:o 575/2013 (1) ja erityisesti sen 423 artiklan 3 kohdan neljännen alakohdan,

sekä katsoo seuraavaa:

(1) Asetuksen (EU) N:o 575/2013 423 artiklan 3 kohdan mukaan luottolaitoksen on lisättävä lisäulosvirtaus, joka vastaa vakuustarpeita, joita epäsuotuisan markkinaskenaarion vaikutus aiheuttaisi laitoksen johdannaistransaktioille, rahoitustoimille ja muille sopimuksille, jos nämä ovat olennaisia. Olennaisuusnäkökohdan vuoksi on tarpeen täsmentää kiireellisesti lisäulosvirtaus, joka vastaa vakuustarpeita, joita epäsuotuisan markkinaskenaarion vaikutus aiheuttaisi laitoksen johdannaistransaktioille. Niiden vakuustarpeiden olennaisuutta, joita epäsuotuisan markkinaskenaarion vaikutus aiheuttaisi laitoksen rahoitustoimille ja muille sopimuksille, tarkastellaan myöhemmin.

(2) Koska asetuksen (EU) N:o 575/2013 423 artiklan 3 kohdassa viitataan vakuustarpeisiin, käyttöön otettavat säännöt olisi rajattava koskemaan vakuustarpeista johtuvia johdannaistransaktioita, mukaan lukien ne, jotka erääntyvät 30 päivän kuluessa.

(3) Jotta voidaan varmistaa tasapuoliset toimintaolosuhteet laitoksille ja johdannaismarkkinoille, vakuustarpeista johtuvia lisäulosvirtauksia koskevien laskelmien olisi perustuttava Baselin pankkivalvontakomitean, jäljempänä ’Baselin komitea’, kehittämään markkina-arvon muutoksia koskevaan historialliseen menetelmään. Kyseisellä menetelmällä määritetään vakuustarpeista johtuvat lisäulosvirtaukset sellaisen suurimman yhteenlasketun kumulatiivisen vakuustarpeista johtuvan nettoulosvirtauksen tai nettosisäänvirtauksen perusteella, joka on toteutunut kunkin 30-päiväisen jakson lopulla edeltävien 24 kuukauden aikana salkkutasolla.

(4) Euroopan pankkiviranomainen, jäljempänä ’EPV’, toimitti komissiolle teknisten sääntelystandardien luonnoksen. Euroopan parlamentin ja neuvoston asetuksen (EU) N:o 1093/2010 (2) 10 artiklassa säädetyn menettelyn mukaisesti komissio kuitenkin ilmoitti EPV:lle aikomuksestaan jättää hyväksymättä kyseisen teknisten sääntelystandardien luonnoksen ja esitti syyt hyväksymättä jättämiselle. EPV toimitti teknisten sääntelystandardien luonnokset uudelleen virallisen lausunnon muodossa ja hyväksyi komission ehdottaman lähestymistavan, joka perustuu tiukasti Baselin komitean kehittämään historialliseen menetelmään.

(5) Tämä asetus perustuu teknisten sääntelystandardien luonnokseen, jonka EPV toimitti komissiolle uudelleen.

(6) EPV on järjestänyt avoimet julkiset kuulemiset teknisten sääntelystandardien luonnoksesta, johon tämä asetus perustuu, analysoinut teknisiin sääntelystandardeihin mahdollisesti liittyviä kustannuksia ja hyötyjä sekä pyytänyt lausunnon asetuksen (EU) N:o 1093/2010 37 artiklan mukaisesti perustetulta pankkialan osallisryhmältä,

ON HYVÄKSYNYT TÄMÄN ASETUKSEN:

1 artikla

Laitoksen johdannaistransaktioiden olennaisuus

1. Laitoksen johdannaistransaktioita pidetään olennaisina asetuksen (EU) N:o 575/2013 423 artiklan 3 kohdan ensimmäisen alakohdan soveltamiseksi, jos tällaisten transaktioiden kokonaisnimellismäärä on milloin tahansa edellisten kahden vuoden aikana ylittänyt 10 prosenttia asetuksen (EU) N:o 575/2013 412 artiklan 1 kohdassa tarkoitetuista likviditeetin nettoulosvirtauksista.

2. Edellä olevan 1 kohdan soveltamiseksi likviditeetin nettoulosvirtaukset lasketaan ilman asetuksen (EU) N:o 575/2013 423 artiklan 3 kohdan ensimmäisessä alakohdassa tarkoitettua lisäulosvirtaustekijää.

2 artikla

Epäsuotuisan markkinaskenaarion vaikutuksista laitoksen johdannaistransaktioihin aiheutuvia vakuustarpeita vastaavan lisäulosvirtauksen laskenta

1. Lisäulosvirtaus, joka vastaa vakuustarpeita, joita epäsuotuisan markkinaskenaarion vaikutus aiheuttaisi laitoksen johdannaistransaktioille, joiden katsotaan olevan olennaisia tämän asetuksen 1 artiklan soveltamiseksi, on suurin absoluuttinen vakuustarpeista johtuva 30 päivän nettovirtaus, joka on toteutunut niiden 24 kuukauden aikana, jotka edeltävät asetuksen (EU) N:o 575/2013 412 artiklan 1 kohdassa tarkoitetun maksuvalmiusvaatimuksen laskentapäivää

2. Laitokset saavat käsitellä transaktioiden sisään- ja ulosvirtauksia nettopohjalta ainoastaan, jos transaktiot toteutetaan saman päänettoutussopimuksen puitteissa. Absoluuttisen vakuustarpeista johtuvan nettovirtauksen on perustuttava toteutuneisiin ulos- ja sisäänvirtauksiin, ja nettoutus on laskettava laitoksen salkkutasolla.

3 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 31 päivänä lokakuuta 2016. Komission puolesta Puheenjohtaja Jean-Claude JUNCKER

(1) EUVL L 176, 27.6.2013, s. 1.

(2) Euroopan parlamentin ja neuvoston asetus (EU) N:o 1093/2010, annettu 24 päivänä marraskuuta 2010, Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta (EUVL L 331, 15.12.2010, s. 12).